Europarlamentarul Viorica Dăncilă, propunerea de premier a Partidului Social Democrat, este unul dintre vicepreședinții Clubului Berii al Parlamentului European (European Parliament Beer Club), un forum de discuții și informare al aleșilor europeni cu privire la problemele cu care se confruntă producătorii, distribuitorii și retailerii de bere din UE, ale cărui activități sunt sprijinite de patronatul european de profil.

"Clubul Berii al Parlamentului European consideră că berea este parte a moștenirii și tradiției Europei și are ca scop să sprijine creșterea responsabilă și stabilitatea sectorului berii din Uniunea Europeană", se arată pe site-ul Clubului.

Acesta, înființat în 1995, este format din peste 100 de europarlamentari, alți români cu statut de membri simpli ai Clubului fiind Maria Grapini, Cătălin Ivan, Norica Nicolai, Emilian Pavel, Cristian Preda, Laurențiu Rebega și Csaba Sogor. Clubul este condus de europarlamentarul german Renate Sommer, din grupul Partidului Popular European.

Clubul Berii al Parlamentului European este sprijinit tehnic și logistic de patronatul european al berii, Berarii Europei (The Brewers of Europe), din care face parte și organizația românească de profil Berarii României. Calitatea de membru al Clubului este neremunerată.

Printre activitățile Clubului se numără inclusiv vizite la fabrici de bere și berării.